1. ปัจจัยความเสี่ยง

บริษัทฯ ได้วิเคราะห์ประเด็นความเสี่ยง วิธีการป้องกันและลดความเสี่ยง สรุปได้ดังนี้

1.1 ความเสี่ยงด้านการดำเนินธุรกิจ

  1.1.1 การจัดหาวัตถุดิบ

ในปี 2552 การจัดหาชิ้นส่วนอิเล็กทรอนิกส์ในครึ่งปีหลังมีอุปสรรค
ซึ่งเกิดจากความต้องการของตลาดและลูกค้ามีสูงมากขึ้นมาก แต่กำลังการผลิตของโรงงานผลิต
อุปกรณ์อิเล็กทรอนิกส์ อุปกรณ์กึ่งตัวนำยังคงมีจำกัด เนื่องจากได้ลดกำลังการผลิตลงในปลายปี
2551ตามสภาวะตลาดในขณะนั้น
ด้วยกำลังการผลิตที่ไม่เพียงพอทำให้ระยะเวลาในการนำส่งอุปกรณ์อิเล็กทรอนิกส์
อุปกรณ์กึ่งตัวนำนานขึ้น ทำให้เกิดสภาวะการขาดแคลนและมีราคาที่สูงขึ้น
ส่งผลกระทบต่อการได้วัตถุดิบมาใช้ในการผลิตและกระทบกับต้นทุน บริษัทฯ
ได้แก้ไขปัญหาโดยทำการซื้อล่วงหน้านานขึ้นและตกลงคงราคาสำหรับระยะเวลาที่นานขึ้น โดยบริษัทฯ
ยังคงดำเนินนโยบายในการจัดการแข่งขันด้านราคาแบบรวมการซื้อ (Volume Price
Agreement) ซึ่งจะช่วยให้ต้นทุนไม่เพิ่มสูงขึ้นมากนัก

ด้วยบริษัทฯ ได้ตระหนักถึงความสำคัญในการจัดหาวัตถุดิบเป็นอย่างมาก
โดยให้ความสำคัญทั้งในด้านราคา และระยะเวลาในการจัดส่งวัตถุดิบ
จึงได้จัดตั้งสำนักงานจัดหาวัตถุดิบขึ้นในหลายประเทศ ได้แก่ เดนมาร์ก จีน และไทย
โดยมีหน่วยงานจัดซื้อกลางที่ประเทศไทย โดยบริษัทฯ
จะจัดทำรายการวัตถุดิบที่ต้องการใช้ในการผลิตในโครงการต่างๆ
ให้กับสำนักงานจัดซื้อในประเทศต่างๆ ข้างต้น และผู้จำหน่ายชิ้นส่วนวัตถุดิบรายอื่นๆ ที่บริษัทฯ
คาดว่าจะสามารถหาชิ้นส่วนที่ต้องการได้ ทั้งนี้
การอนุมัติสั่งซื้อวัตถุดิบจะอยู่ในความรับผิดชอบของหน่วยงานจัดซื้อกลางที่ประเทศไทย
นอกเหนือจากที่บริษัทฯ ได้ทำข้อตกลงกับคู่ค้าในระบบ VMI (Vendor Managed Inventory)
เพื่อการจัดหาวัตถุดิบ อีกทางหนึ่งสำหรับวัตถุดิบบางอย่างที่มีการผลิตอย่างจำกัด บริษัทฯ
ได้มีการสั่งซื้อและจัดเก็บวัตถุดิบเหล่านั้นไว้ล่วงหน้าเพื่อมิให้มีการขาดแคลนเมื่อจะต้องทำการผลิต
ทั้งนี้ บริษัทฯ ไม่มีการจัดหาวัตถุดิบจากผู้จัดจำหน่ายรายใดมีสัดส่วนเกินร้อยละ 30
ของต้นทุนขายเลย

  1.1.2 ความเสี่ยงจากการพึ่งพิงกลุ่มสินค้าหรือกลุ่มลูกค้า

บริษัทฯ มีการจำหน่ายผลิตภัณฑ์ประเภทระบบควบคุมอุตสาหกรรมคิดเป็นสัดส่วน ร้อยละ 60 และ 55
ของรายได้รวมในปี 2551 และปี 2552 ตามลำดับ
โดยจำหน่ายผลิตภัณฑ์ไปยังกลุ่มลูกค้าตลาดสแกนดิเนเวียคิดเป็นสัดส่วนประมาณร้อยละ 53 และ 58
ในระยะเวลา 2 ปีที่ผ่านมา อย่างไรก็ดี บริษัทฯ ไม่มีลูกค้ารายใดมีสัดส่วนการจำหน่ายเกินร้อยละ
30 ของรายได้จากการขายในระยะเวลา 3 ปีที่ผ่านมา

จากการพึ่งพิงรายได้จากการขายผลิตภัณฑ์ประเภทระบบควบคุมอุตสาหกรรมและกลุ่มลูกค้าตลาดสแกนดิเนเวียในสัดส่วนที่สูง
อาจเป็นผลให้การดำเนินธุรกิจของบริษัทฯ
ได้รับผลกระทบจากการลดลงของความต้องการและรูปแบบของสินค้าประเภทระบบควบคุมอุตสาหกรรมโดยมีการเปลี่ยนแปลงนโยบายทางการค้า
หรือการหดตัวของภาวะเศรษฐกิจของกลุ่มประเทศสแกนดิเนเวีย

อย่างไรก็ดี ความต้องการผลิตภัณฑ์ประเภทระบบควบคุมอุตสาหกรรมจัดได้ว่ามีความผันผวนน้อย
และมีการเปลี่ยนแปลงรูปแบบของสินค้าแบบค่อยเป็นค่อยไป
หากเปรียบเทียบกับผลิตภัณฑ์ประเภทสินค้าอุปโภคซึ่งบริษัทฯ ไม่มีนโยบายที่จะผลิตผลิตภัณฑ์ดังกล่าว
นอกจากนี้ บริษัทฯ ได้ติดตามความเคลื่อนไหวของตลาดและกฎระเบียบต่างๆ อยู่เสมอ
โดยได้รับความร่วมมือเป็นอย่างดีจากลูกค้าในการให้ข้อมูลแก่บริษัทฯ โดยจะเห็นได้ว่าบริษัทฯ
มีการปรับการผลิตให้สอดคล้องกับข้อกำหนดของคณะกรรมาธิการสหภาพยุโรป
เรื่องการจำกัดการใช้สารอันตรายบางชนิดในผลิตภัณฑ์ไฟฟ้าและอิเล็กทรอนิกส์ และบริษัทฯ
พยายามเพิ่มกำลังการผลิตอย่างเหมาะสมโดยได้ลงทุนเพิ่มในโรงงาน 3 และโรงงาน
ในประเทศจีน เพื่อให้บริษัทฯ สามารถรองรับคำสั่งซื้อจากกลุ่มลูกค้าทั้งตลาดสแกนดิเนเวีย
และตลาดอื่นๆได้ ทั้งนี้เพื่อเป็นการเพิ่มและกระจายรายได้ของบริษัทฯ อีกทางหนึ่ง

นอกจากนี้ ในช่วงปี 2552
บริษัทสามารถขยายกลุ่มธุรกิจเข้าสู่ธุรกิจประเภทอุปกรณ์ทางการแพทย์ได้มากขึ้น
ซึ่งจะส่งผลให้อัตราความเสี่ยงจากการพึ่งพิงกลุ่มสินค้าเพียงบางกลุ่มลดลง โดยบริษัทฯ
ได้รับการรับรองระบบการบริหารงานคุณภาพ ISO 13485 สำหรับการผลิต
ผลิตภัณฑ์ด้านอุปกรณ์และเครื่องมือการแพทย์

2.  ความเสี่ยงด้านการเงิน

  1.2.1 ความเสี่ยงจากอัตราแลกเปลี่ยน

รายได้และต้นทุนขายส่วนใหญ่ของบริษัทฯ เป็นเงินตราต่างประเทศ โดยบริษัทฯ
มีรายได้ส่วนใหญ่เป็นเงินเหรียญสหรัฐฯ รองลงมาเป็นเงินยูโร และมีค่าใช้จ่ายหลักในการผลิต คือ
ต้นทุนค่าวัตถุดิบที่เป็นเงินเหรียญสหรัฐฯ
ซึ่งการผันผวนของอัตราแลกเปลี่ยนอาจจะส่งผลกระทบต่อรายได้และต้นทุนขายของบริษัทฯ
นอกจากนี้การบันทึกทรัพย์สิน
และหนี้สินที่มีรายการเป็นสกุลเงินตราต่างประเทศจะได้รับผลกระทบจากความผันผวนของอัตราแลกเปลี่ยน
ซึ่งอาจมีผลให้เกิดกำไรหรือขาดทุนจากอัตราแลกเปลี่ยนเนื่องจากการบันทึกบัญชีได้

ในปี 2552 บริษัทฯ มีรายได้เป็นเงินเหรียญสหรัฐฯ ประมาณร้อยละ 87 ของรายได้จากการขาย
และมีรายได้เป็นเงินยูโรประมาณร้อยละ 12 ของรายได้จากการขาย
และมีต้นทุนวัตถุดิบเป็นเงินเหรียญสหรัฐฯ ประมาณร้อยละ71 ของต้นทุนขาย ส่งผลให้บริษัทฯ
สามารถลดความเสี่ยงจากอัตราแลกเปลี่ยนตามธรรมชาติ (Natural Hedge) ได้บางส่วน
อย่างไรก็ดี บริษัทฯ
เพิ่มเติมการบริหารความเสี่ยงจากอัตราแลกเปลี่ยนด้วยการใช้สัญญาซื้อขายเงินตราต่างประเทศล่วงหน้า
(Forward Exchange Contract)
ซึ่งสามารถนำมาเป็นเครื่องมือในการป้องกันความเสี่ยงจากความผันผวนของอัตราแลกเปลี่ยนได้อีกระดับหนึ่ง

1.2.2 ความเสี่ยงจากการมีผู้ถือหุ้นรายใหญ่ถือหุ้นในบริษัทฯ มากกว่าร้อยละ 50

ณ วันที่ 31 ธันวาคม 2552 ผู้ถือหุ้นรายใหญ่ของบริษัทคือ บริษัทเอ็มเอฟจี โซลูชั่น จำกัด (MFG)
ซึ่งถือหุ้นของบริษัทฯ คิดเป็นสัดส่วนร้อยละ 62.94 ของจำนวนหุ้นที่จำหน่ายได้แล้วทั้งหมด
ด้วยสัดส่วนที่มากกว่าร้อยละ 50 จึงทำให้ MFG
สามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น ดังนั้น
ผู้ถือหุ้นรายอื่นจึงไม่สามารถรวบรวมคะแนนเสียงเพื่อการตรวจสอบและถ่วงดุลเรื่องที่ผู้ถือหุ้นใหญ่เสนอได้
อย่างไรก็ดี ผู้ถือหุ้นรายใหญ่จะงดออกเสียงในกรณีอนุมัติเรื่องที่ผู้ถือหุ้นรายใหญ่มีส่วนได้ส่วนเสีย

1.2.3 ความเสี่ยงจากสัดส่วนการถือหุ้นของผู้ถือหุ้นเดิมลดลง
เนื่องจากการใช้สิทธิในการซื้อหุ้นสามัญ
ตามใบสำคัญแสดงสิทธิที่จะซื้อหุ้นสามัญที่เสนอขายให้แก่ผู้ถือหุ้นเดิม

ณ วันที่ 31 ธันวาคม 2552 บริษัทฯ มีใบสำคัญแสดงสิทธิที่จะซื้อหุ้นสามัญเสนอขายให้แก่ผู้ถือหุ้นเดิม
(SVI-W2) คงเหลือเป็นจำนวน 275,920,591หน่วย โดยที่ใบสำคัญแสดงสิทธิ 1 หน่วย
มีสิทธิที่จะซื้อหุ้นสามัญได้ 1 หุ้น ในราคา 1 บาท ต่อหุ้น

ทั้งนี้หากผู้ถือใบสำคัญแสดงสิทธิ SVI-W2 ทำการใช้สิทธิในการซื้อหุ้นทั้งหมด
จะทำให้สิทธิออกเสียงและสัดส่วนการถือหุ้นของผู้ถือหุ้นในปัจจุบันลดลงร้อยละ 14.29